<h3><br />1. Hvordan skal vi bo?</h3>
<p>De aller fleste, både barn og voksne, bor i telt. To til fire barn deler telt, alt etter størrelse på teltet. Dette avtales mellom deltakerne før de reiser. Teltlivet krever at barna har med seg utstyret de trenger og at de helst har prøvd å montere teltet før leiren. Voksne hjelper til, men noe av poenget med å dra på leir, er å øve på å klare seg selv. Sjekk at alle stenger og plugger følger med i teltposen.</p>
<h3>2. Går det an å bo inne?</h3>
<p>Ja, det finnes fellesrom for overnatting inne, men det er ikke særlig tilrettelagt for det. Enkelte barn, samt noen voksne og familier, må av ulike årsaker å bo inne. De som vil overnatte inne, må betale denne kostnaden selv. Inneovernatting må bestilles på forhånd.</p>
<h3>3. Hva skal vi ha med oss?</h3>
<p>Her kan du se et forslag til en pakkeliste. Tenk gjennom hva du tror du vil trenge på de seks leirdagene; til overnatting, til uteaktiviteter, til regn og sol. Men ikke ta med mer enn nødvendig. På leir skal man klare seg uten å ta med hele barnerommet!</p>
<h3>4. Hvordan er teltleiren?</h3>
<p>Leiren er delt inn i landsbyer. Ca. 40-45 barn og voksne i hver landsby. Hver morgen er det samling i landsbyene for å snakke om dagens aktiviteter, fordele oppgaver, gi informasjon og besvare spørsmål som deltakerne lurer på. Under noen av aktivitetene i løpet av uka opptrer landsbyene som hver sine lag. Hver landsby har også ansvar for underholdningen på leirsamling én av kveldene i uka.</p>
<h3>5. Hvordan blir måltidene?</h3>
<p>På morgenen og tidlig kveld spiser vi brødmåltider, og da holder vi til i landsbyene våre. Midt på dagen er det middag. På kvelden, før sengetid, setter vi fram en enkel ”senkvelds” i landsbyene. Dette kan være knekkebrød med pålegg, oppskåret frukt eller noe annet enkelt å bite i før vi pusser tenner og kryper i soveposene.</p>
<h3>6. Hva slags mat får vi?</h3>
<p>Vi kan love at du får god mat! Og vanlig mat; slik som vi vet at barn flest liker. Til frokost og kvelds er det brød, melk, juice og sju-åtte sorter helt vanlig pålegg; oster, syltetøy, kjøttpålegg, tomat, agurk, paprika. Til middag er det vanlige norske hverdagsretter. Hvis du har spesielle behov i matveien, må du melde fra om dette ved påmelding slik at vi kan finne løsninger.</p>
<h3>7. Hva skal vi gjøre på leiren? Svar 1.</h3>
<p>Dette spørsmålet kan besvares på mange måter! Dette er én måte: Vi skal Snakke. Smile. Bade. Spise. Synge. Danse. Late seg. Fotball. Kinball. Sove. Våkne. Gjespe. Frisbee. Spille musikk. Spille teater. Klemme. Lage sketsjer. Fortelle vitser. Bake. Trimbingo. Natursti. Tegne. Lengte hjem – og glemme dem som er hjemme. Gå i kiosken. Lete etter klær som er blitt borte. Tørke badetøy. Kjøpe i JUBA-butikken. Øve til leirkveldene. Fotografere. Sy. Strikke. Notere mobilnumre til venner vi har fått. Gå i skogen. Hjelpe. Juble. Bli kjent. Tulle. Sette opp telt. Rydde i telt. Ta ned telt. Klemme. Gråte noen tårer. Klemme igjen. Reise hjem.</p>
<h3>8. Hva skal vi gjøre på leiren? Svar 2.</h3>
<p>Dette er et annet svar: Vi skal være aktive. Hver formiddag er satt av til seminarer. I løpet av et par timer skal vi, med dyktige instruktører, bruke våre talenter til å lage noe. Danse. Prøve seg som kunstmaler. Eksperimentere med fysikk. Spille teater. Tema og instruktør på hvert av seminarene blir klart de neste ukene. Du vil få informasjon etter påmelding.<br /><br />Hver deltaker velger ett seminar, og så følger man dette seminaret hele uka. Kort tid før leiren får du e-post med beskjed om at du kan velge deg seminar. Du skal sette opp ønskene dine i prioritert rekkefølge, og så prøver leirkomiteen å gi flest mulig det de ønsker.</p>
<h3>9. Hva skal vi gjøre på leiren? Svar 3.</h3>
<p>Om du lurer på selve programmet for leirdagene, kan du finne svaret her. Du finner både det faste dagsprogrammet som vi har hele uka og de spesielle tingene som skal skje noen av dagene.</p>
<h3>10. Hva skjer om kveldene?</h3>
<p>Hver kveld samles alle på leiren til leirkveld. Enten skjer det ute eller inne, ca. kl. 20. Da blir det en times tid med underholdning og aktiviteter. De fleste kveldene er det deltakerne selv som lager underholdningen: Konkurranser, musikk, sang, sketsjer, dans, teater, opplesning, ablegøyer av andre slag.<br /><br />Har du noe du kan bidra med på disse kveldene? Flott! Ta med det du eventuelt trenger av utstyr; et instrument, ei bok, tryllesaker, et kostyme eller hva det måtte være.</p>
<h3>11. Kan vi få bade?</h3>
<p>Ja, det er et badested i nærheten av skolen. Vi jobber også med å ha alternativ avkjøling når det blir godt vær. Det settes opp faste badetider. For at vi ikke skal risikere ulykker, skal all bading skje på disse tidene, - og ikke ellers. I badetidene har vi badevakter og livredder i beredskap. Blir været varmt, er det mange som bader. Blir det kaldt og surt, er det fortsatt en del som bruker å bade! Ta med et godt badehåndkle om du liker å bade. Om du bader i fotballshorts eller lignende, er det greit å ha med to; en til bading og en til andre aktiviteter mens badebuksa tørker.</p>
<h3>12. Hva skjer om natta?</h3>
<p>Ingenting! Da sover vi alle, både barn og voksne ledere. Unntatt nattevaktene. Det er alltid to nattevakter som går rundt på leirområdet om natta for å passe på. De kan hjelpe til om det er noen som våkner og føler seg dårlige eller trenger hjelp og trøst av andre grunner.</p>
<h3>13. Hvis jeg skader meg?</h3>
<p>Det skjer ikke veldig ofte, men det er greit å være forberedt. Som oftest dreier det seg om mindre skrubbsår eller vannblemmer. Vi har egen førstehjelpsansvarlig til stede under leiren, som både kan førstehjelp og har et utvalg av medisiner, plaster, bandasje osv. Han eller hun har et telt som er merket med et rødt kors. Alle lederne vil også ha mobilnummeret til den førstehjelpsansvarlige.<br /><br />Noen ganger er været så godt at solbrenthet er det største problemet. Ta med skyggelue, solkrem og andre hjelpemidler om du har lett for å bli solbrent. Lederne vil også passe ekstra godt på når sola står på som verst.<br /><br />Leirkomiteen har alle numrene de trenger til legehjelp i Sarpsborg, om det oppstår noen ekstra behov.</p>
<h3>14. Hvem passer på meg?</h3>
<p>Alle som kommer på leiren, skal tilhøre en voksen leder fra det stedet de kommer fra. Ved påmelding må du skrive hvem som skal være din leder. Denne lederen skal være din nærmeste hjelper gjennom leiruka, om det er noe du trenger hjelp til. I tillegg vil du bli kjent med mange andre voksne i landsbyen din, som også kan hjelpe deg når du trenger det.<br /><br />Dessuten er det slik at alle voksne som er på leiren, uansett om de er din leder eller om de hører til i din landsby, har et ansvar for å passe på at alle har det trygt og trivelig.</p>
<h3>15. Hvis jeg har noe spesielt å fortelle…?</h3>
<p>Om du har spesielle behov som andre må vite om, må du informere om dette til en voksen leder som du stoler på - før leiren. Det kan være f.eks. behov for å ta medisiner underveis, allergier, andre sykdommer, ting du ikke kan delta på osv.<br /><br />Noen kan ikke bli fotografert. Dette må du fortelle om på forhånd, slik at leirkomiteen kan ta hensyn til det.</p>
<h3>16. Kan mamma og pappa komme og besøke meg?</h3>
<p>Ja, klart det! Voksne er velkomne til å besøke leiren når som helst. <br /><br />Men vi anbefaler ikke at foreldrene kommer for å ”ordne opp” med egne unger. For eksempel er det ikke uvanlig at noen får hjemlengsel den første eller andre kvelden. Da hjelper det som oftest ikke at mamma eller pappa dukker opp for å trøste. Da blir det bare verre.<br /><br />Vi som er ledere, har ansvar for å hjelpe deltakere som trenger det av en eller annen grunn. Det aller meste lar seg ordne uten å bekymre foreldrene, har vi erfaring for. Foreldre kan likevel ikke få gjort noe der de sitter mange mil unna leiren. Skulle lederne finne ut at det er greit å informere eller diskutere med foreldrene, sørger de for at dette blir gjort pr. telefon.</p>
<h3>17. Kan vi få meldinger hjemmefra?</h3>
<p>Ja, vi har et opplegg for at foreldre kan sende e-post eller vanlige brev til leirdeltakerne:<br /><br />E-post: <a href="mailto:post@juniorleir.no">post@juniorleir.no</a><br /><br />Vanlig brev: JUBA-leiren, c/o Kalnes videregående skole, 1712 Grålum.<br /><br />Post hjemmefra blir delt ut i landsbyene eller på kveldssamlingene.<br /><br />(Tips til foreldre og søsken: Det er stas for mange å komme fram og motta post hjemmefra!)</p>
<h3>18. Trenger jeg å ha med penger?</h3>
<p>Betaling for leiroppholdet vil de fleste ordne via nettbank eller lokale ledere før avreise. Dette er det greieste for alle parter. Da slipper barn å dra med mye penger i sekken. Det er vanlig å ha med litt lommepenger på leir. Noen bruker pengene på å kjøpe litt ”godt” i kiosken hver dag. Is, brus, popcorn, sjokolade. Det blir mer av slikt enn ellers i året… Men det er bare seks dager, så de fleste får lov til å kose seg litt ekstra på leir.<br /><br />Vi har også en JUBA-butikk der alle kan kjøpe klistremerker, refleks, T-skjorter, JUBA-kopper osv. En del av dette koster bare noen småkroner og kan kjøpes innenfor vanlige lommepenger. Ønsker man å kjøpe for eksempel en T-skjorte, lønner det seg å ha med en hundrelapp ekstra, akkurat til dette.<br /><br />Vår egen leirkafé er åpen noen timer hver dag. Der kan barn og voksne kjøpe kaker, vafler, kaffe og brus.</p>
<h3>19. Hvor mye er passe lommepenger?</h3>
<p>Det er vanlig blant de avdelingene eller gruppene som reiser sammen på leir, at de avtaler hvor mye lommepenger hvert barn får ha med seg. Mange gjør det slik at lederen tar vare på pengene, og deler ut dagsrasjoner. Dette gjøres både for at ikke noen skal bruke opp alt første dagen, og for at det ikke skal ligge for mye penger rundt i teltene. I det siste har 50 kroner pr. dag vært vanlig som lommepenger.</p>
<h3>20. Kan vi ha med mobiltelefon?</h3>
<p>Det er mange gode grunner til at deltakere på JUBA-arrangementer lar sine mobiltelefoner bli igjen hjemme. Alle barn som kommer til JUBAs aktiviteter, har en voksen leder som tar ansvaret for dem. Det er denne lederen som uansett må løse problemer som et barn måtte oppleve underveis. Det skal ikke være nødvendig å ringe hjem hele tida. Foreldre kan vanskelig bidra med noe på distanse, om barna ringer hjem med det samme de opplever noe ekstra.<br /><br />En viktig lærdom man skal ta med seg fra en leir, er å klare seg selv uten mamma og pappa noen dager. Det er også blitt slik at vi trenger å ”trene på” å være avlogget. Ikke sms, ikke telefon, ikke mobil, ikke internett eller snapchat. Bare være der vi er, oppleve gleden ved å være sammen og ikke måtte forholde oss til hva som skjer i resten av verden.<br /><br />Vi anbefaler derfor for alle barn å delta på JUBA s arrangementer uten mobil. Lokale ledere kan bestemme at alle som reiser med dem, skal la mobilen være igjen hjemme. Men det er mulig at enkelte grupper velger å lage egne regler hvis de synes det er mer hensiktsmessig.</p>