<p><img src="images/Helene%20og%20barn%20i%20graset%20800p.jpg" border="0" width="389" height="280" style="border: 0; float: right; margin-top: 4px; margin-bottom: 4px; margin-left: 2px; margin-right: 2px;" />Det dukker opp mange spørsmål i bakhodet når man skal sende poden på sommerleir. Kanskje for første gang alene hjemmefra, i hvert fall så lenge som seks netter... Sove borte fra foreldrene og bo i telt og sovepose... Og hva er nå dette JUBA…?</p>
<p>Vi tar sjansen på å påstå: En uke på sommerleir har dere veldig godt av! Både de som små skal reise og de voksne som skal være hjemme og bekymre seg. Det er mye læring i et slikt leiropphold, og det er herlig å møtes igjen på lørdagen når alt er over. Men vi advarer: ungene er trøtte når de kommer hjem – fordi de har hatt det så morsomt og fint!</p>
<p>Vi som står bak leiren, gjør alt vi kan for at både barna og voksne ledere skal ha seks trygge og trivelige dager på JUBA-leiren. Årets juniorleir går inn i en lang serie av sommerleirer som vi har hatt første uke i sommerferien hvert år siden 1950-tallet. Det har alltid gått bra! Hver gang. Bank i bordet. Noen skrubbsår, litt hjemlengsel, et tilfelle av magesyke en gang i mellom, kalde tær og våte strømper, en forstuet finger eller et kne ut av ledd hvert tjuefemte år.</p>
<p>Joda, det kan skje uhell når så mange barn er samlet til så mye aktivitet. Men vi gjør det vi kan for å forebygge skader og problemer og for å gi barna et flott sommeropphold. Mest av alt husker vi tilbake på alle de ungene som reiser hjem med masse gode minner - og som allerede før leiren er slutt, begynner å spørre: Når er leiren neste år?</p>
<p>Konkret informasjon om leiren og JUBA kan forhåpentlig hjelpe på noe av usikkerheten du sitter med. Disse hjemmesidene gir svar på mange av de spørsmålene som vi vet foreldre sitter med før man sender barn på leir. </p>
<p> </p>